  Виталий Пронин Туж тодмо «На-на» группаын азьвыл кырӟам артист Владимир Лёвкин алигес кышнояськиз. Артистлэн кузпалыз - 30 аресъем Марина Ичетовкина (Маруся шуо сое матысьёсыз но эшъёсыз) - вордскемын но будэмын Ижын.- Нылы Владимир Лёвкинлы синмаськемын шуыса, тодо вал эшъёсыз но, ми но. 11 арес дыръяз соос, куинь нылъёс, мынӥзы «На-на» группалэн концертаз. Куиньназы ик вуизы, соослы синмаськыса, - веранзэ мытэ выль кенлэн анаез Римма Габидулловна. - Со нуналысен Марусялэн кумирез луиз Лёвкин. Ми кузпалэным та пумысен ӧм керӟегъяське. Мон малпасько: пинал кинлэсь ке адӟем каре ке, со урод ӧвӧл. Артистъёс задоресь, егитэсь, чебересь, умой кырӟало. Собере, Маруся ведь синтэм-пельтэм, визьзэ ыштэм фанатлы ӧз пӧрмы. «На-наослы» ӧз жингыръя, мукет городъёстӥ сьӧразы ӧз ветлы. Со аслэсьтыз малпанзэ кужмысь нокинлы но ӧз пыӵаты. 10-тӥ классын дыръяз ӵош дышетскись пиос синмаськемзэс вераны выризы ик, но соослы но, милемлы сямен, шуылӥз: мон Лёвкинэз яратӥсько.Марина умой дышетскиз, ветлӥз крезьгуръя школае, Пионеръёслэн дворецазы ужась вокалъя но театръя студиосы. Озьы со дасяськиз Пермьысь культурая но искусствоя институтэ пырыны. Со зэмзэ но дышетскыны пыриз режиссёре (Лёвкин сямен ик). Римма Ичетовкина Перме вуылыкуз, нылызлэн дышетӥсез, профессор Евгений Соломенный, шуиз: тау, тӥ сыӵе шундыез ми доры вайиды.Маруся институтэз горд дипломен йылпумъяз но Москвае кошкиз. Валамон ини, нырысь ик мынӥз яратоно артистэзлэн концертаз. Но отысен, уно фанатъёсты адӟыса, валаз: соос одӥг городын ке но, ог-огзылэсь укыр кыдёкын. Озьыен, Мариналы мукет нылъёслэсь эшшо но визьмогес, устогес, тунсыкогес луоно, Лёвкин сое мед синйылтоз шуыса. Нылмурт нырысь пӧртэм праздникъёсты радъясь луыса ужаз. Собере «Я лечу», «Осенний детектив», «Неотложка-2», «Клуб», «Москва. Три вокзала» но мукет сериалъёсын шудӥз. Ӝоген ужаны кутскиз режиссёрлэн юрттӥсез луыса «Наша Russia», «Глухарь» сериалъёсын. Собере егит нылэз бадӟым уждунэн гочатӥзы «Интерны» сериалэ. Туннэ Марина та проектын кастингъя директор луэ. Озьы ик солэн вань аслаз агентствоез, со ужа актёръёсын, кылсярысь, Иван Охлобыстин артистлэн директорез луэ. Маринаен кенешытэк, Охлобыстин одӥг интервью но уг сёты. Рольёс но солы утча Ижысь ик нылмурт.Мар веранэз, 90-тӥ аръёсы «На-наысь» артистъёс туж тодмоесь вал. Группалэн кивалтӥсез Бари Алибасов туж зол чаклаз, пиос ужез но яратонэз огинэ медаз суралэ шуыса. Озьы Бари Каримович улляз Лёвкин сьӧры бызьылӥсь Оксанаез. Володя но группаысь кошкиз. Соос нылашен гожтӥськизы. Но артистлы ӝоген пуктӥзы кышкыт диагноз - рак, чер туж пыдло пырем ини. Сыӵе секыт вакытэ кышноез шуиз: мон дорысьтыд кошкисько. Но кузпалыз огшоры ӧз кошкы. Оксана шуиз: тыныд квартираед кулэ уз луы ни, сёт мыным. Лёвкин ӧз споръяськы, солэн вераськыны но ӟигарыз ӧй вал ни, улон интызэ со кыкетӥ кышноезлы кузьмаз.- Кызьы ачиз Володя шуиз, сое висёнэзлэсь бурмытӥзы врачъёс но фанатъёсыз, - веранзэ азьланьтэ Римма Ичетовкина. - Ар но ӝыны больницаын кылльытозяз, со уй но нунал лыдӟылэм соослэсь гожтэтъёссэс, кудъёссэ мешокъёсын вайыло вылэм палатае. Маруся но Лёвкин висе шуыса тодэмез бере туж кайгыриз. Со яратоно артистэзлы эмъяськыны коньдон но келяз. Но артистлэн расчётной счётэз янгыш вылэм, оло, юромо озьы кариллям: Германие операцие мыныны келям коньдон Лёвкинлы вуымтэ, со отысь копейказэ но адӟымтэ, нош кин ке мурт кайгу вылын узырмиз. Но Инмарлы тау, солы Россиын операция лэсьтӥзы но, Володя бурмиз.Табыдӟа кайгуэз адœемез бере Лёвкин улон шоры воксё мукет синъёсын учкыны кутскиз. Со дырысен со туж трос выре благотворительностен, нылпи юртъёсысь, больницаосысь, ёрмись семьяосысь пиналъёслы дунтэк концертъёс, адӟытонъёс ортчытъя. Та вакытэ Володя «Огъя Россия» партилэн ёзчиез, огаз калык огазеяськонын культура но спорт понна кыл кутэ.Валамон ини, Москваын Мариналы синмаськисьёс ӧжыт ӧй вал. Нылмуртлы аслыз но кельше вал одӥгез. Но солы но Маруся шуиз: мон яратӥсько на Лёвкинэз. Куинь ар талэсь азьло со эшшо огпол ветлоно кариськиз Володялэн концертаз (Лёвкин али но кырӟанъёс гожъя). Ужрад бере пиосмурт фанатъёсыныз вераськыны потӥз. Соку Марина артистлы тау карон кылъёс вераз. Со шуиз: тӥледлы луыса мон улонам вормонъёс басьтӥ. Табере мынам яратоно уже вань, ворттылӥсько тузӥ машинаен, улӥсько Москваын. Та кылъёс паймытӥзы, лэся, Лёвкинэз. Маринаез со ӝегатскыны куриз, собере дорозяз келяз. Озьы соос быдэс уй Москваетӥ ворттылӥзы. Собере пумиськылыны кутскизы. 2010-тž арын март толэзе Лёвкин Марусяез ас дораз вайиз, нош 2-тӥ апреле соос Иже вуизы ини гажанэзлэн анай-атаеныз тодматскон вылысь.- Володя Марусялы шуэм: улонмес огазеяны малпаськом бере, тынад матысьёсыд тодыны кулэ, кинэн улэ соослэн нылзы.Марусялэсь Лёвкинэн бертэмзэ тодыса, воксё куалектӥ, - маде Римма Габидулловна. - Но ӧсэз усьтӥ, синъёсмы ваче вуизы гинэ, мон буйгай. Москваын, оло, со кизили, но татын со туж огшоры, ӟеч мылкыдо асьме адями кадь потӥз мыным. Собере ми Москвае соос доры ветлӥмы. Туж кельшизы Володялэн ӵыжы-выжыосыз. Марусяез но соос асьсэ нылзэс кадь пумитазы. Мон валай, та кык адямиос зэмзэ но ог-огзэс ярато. Кык ар ӵош улыса, туэ март толэзе сюанзэс ортчытӥзы. Пусйыны кулэ, Маруся эшъяськиз Володялэн нылыныз но. Нырысетӥ кышноез сюан бере соосты ӟечкылаз но Мариналы тау кариз. Со шуэм: тынад тыршеменыд, нылы но атаез одӥг кыл шедьтӥзы. Володя кык пол кышнояськылэмын вылэм ке но, огполаз но сюан шудымтэ. Соин ик соослэн туж потӥз, лэся, ваньмыз калык радъя, чебер но шулдыр мед ортчоз. Маруся но Володя - кык режиссёръёс - туж шулдыр сюан малпаллям. 200-лэсь ятыр куноос вал, трос кизилиос: актёр Иван Охлобыстин семьяеныз, кырӟасьёс Виктор Салтыков, Игорь Демарин. Тамадазы вал «Интерны» сериалысь артистка Светлана Пермякова.Лёвкинъёслэн семьязы Иже ӵем берта. Магазинэ ветлыкуз, дано артистэз туж ик уг тодмало. Но караоке кырӟаны мыно ке, куаразэ кылыса, адямиос сипыртыны кутско: ма, со Лёвкин, лэся, ук. Ӧвӧл, мар со Ижын кароз? Зэмзэ ик со! Ичетовкинъёс нылзы Лёвкинэн улэ шуыса калыклы ӧз шараялэ, тросэз соос сярысь тодӥзы телевизорысь меӵак эфир бере. Нош серемес учыръёс вал ик. Кылсярысь, кылем гужем Ичетовкинъёс быдэс семьяен сад-бакчаязы мынӥзы. Отысь бускельзы доразы лыктыны дӥсьтымтэ, лэся, телефон пыр Римма Габидулловналы жингыртэ, пе:- Римма, милям кыдмы бертэ-а, яке зэмзэ но бакчаяды Владимир Лёвкин убоостэ али киська?Кемалась ик ӧвӧл Марусялэн анаезлы жингыртӥз Сарапулын улӥсь апаез. Со шуиз: алигес вуж гожтэтъёсты бугыръяй. Шедьтӥ Марусялэсь лэземъёссэ. Со, милемды Выль арен, вордскем нуналэн, тулыс праздникен ӟечкыласа, трос открыткаос ысъям. Ваньмаз ик гожтӥськем «Марина Лёвкина».Галина Семёнова.  